SKRIFTLIG FORESPØRGSEL P-3642/01

af Geoffrey Van Orden (PPE-DE) til Rådet

(8. januar 2002)

Om: Terrorisme

Under henvisning til Rådets forordning om specifikke restriktive foranstaltninger mod visse personer og enheder med henblik på at bekæmpe international terrorisme(1) og henstillingen fra Europa-Parlamentet om, at bilaget med oversigten over de faktiske grupper eller personer udarbejdes på grundlag af et forslag fra Kommissionen eller en medlemsstat, hvilke skridt har Rådet da taget for at sikre, at terrorgrupper, som er aktivt involveret mod EU-medlemsstater og ansøgerlande til EU-medlemskab (som f.eks. IRA, UFF, PKK, DHKP-C, N17 og ETA), er opført på listen over forbudte organisationer?

(1) KOM(2001) 569 C5-0665/2001 2001/0228(CNS).

Svar

(21. maj 2002)

1. I henhold til FN's Sikkerhedsråds resolution 1373 (2001) er EU's retlige ramme for at indføre sanktioner, herunder indefrysning af aktiver, for personer, grupper og enheder, der er involveret i terroristhandlinger, fastlagt i følgende instrumenter, som Rådet vedtog den 27. december 2001:

a) Rådets fælles holdning om bekæmpelse af terrorisme (2001/930/FUSP), som tager forpligtelserne i FN's Sikkerhedsråds resolution 1373 (2001) op;

b) Rådets fælles holdning om anvendelse af specifikke foranstaltninger til bekæmpelse af terrorisme (2001/931/FUSP). Ud over at fastlægge de objektive kriterier for at medtage et bestemt navn på listen over de personer, grupper og enheder, der er omfattet af politisamarbejde og retligt samarbejde og/eller indefrysning af aktiver, omfatter denne fælles holdning i bilaget en første liste over navne;

c) Rådets forordning (EF) nr. 2580/2001 om specifikke restriktive foranstaltninger mod visse personer og enheder med henblik på at bekæmpe terrorisme, som specielt fastlægger den fællesskabsindsats, der er nødvendig for at gennemføre FUSP-aspekterne i den fælles holdning under b);

d) Rådets afgørelse om opstilling af den liste, der er omhandlet i artikel 2, stk. 3, i Rådets ovennævnte forordning under c) (2001/927/EF).

2. Blandt de grupper, det ærede medlem har nævnt, er Ulster Defence Association/Ulster Freedom Fighters (UDA/UFF), Den revolutionære organisation 17. november og ETA allerede blevet optaget på den første liste, der er knyttet som bilag til den fælles holdning, der er nævnt under punkt 1 b). De pågældende grupper er således omfattet af politisamarbejde og retligt samarbejde mellem medlemsstaterne i kriminalsager.

3. Denne første liste af personer, grupper og enheder, der er involveret i terroristhandlinger, skal revideres mindst hvert halve år, som fastsat i artikel 1, stk. 6, i den fælles holdning, der er nævnt under punkt 1 b). Under ajourføringsprocessen foretager eksperter en grundig gennemgang af de oplysninger, der foreligger om hver gruppe, for at vurdere om den respektive sag er holdbar, således at forstå, at den opfylder de objektive kriterier, der er fastsat i artikel 1, stk. 4, i den fælles holdning, der er nævnt under punkt 1 b). Sådanne objektive kriterier kræver grundlæggende en angivelse af, at en kompetent myndighed har truffet en afgørelse over for de pågældende personer, enheder eller grupper, hvad enten i) der er indledt en undersøgelse eller en retsforfølgelse for terrorhandlinger, eller ii) der er troværdige beviser eller indicier vedrørende et forsøg på at begå, deltage i eller lette gennemførelsen af sådanne handlinger, eller iii) der er afsagt dom for de pågældende handlinger.